|  |
| --- |
| **Sakstype:** Orienteringssak  **Saksnr.:**  **32/15**  **Møtedato: 19.10.2015**  **Notatdato: 8.10.15**  **Saksbehandler: Ingse Noremsaune** |

|  |
| --- |
| **Sakstittel: MatNat+**  **De viktigste problemstillingene:**  Ved UiO pågår et større pro­sjekt, *Bedre forsker-støtte*, for å bedre den administrative støtten til forskerne. Den forsknings­administrative kompetansen ved UiO er ujevn, og det er uklarhet både i roller og ansvar mellom funksjoner og mellom nivåer i organisasjonen. Det er behov for å utvikle en mer profesjonell forskerstøtte hvor oppgavene er klart definert og med tydeligere plassering av ansvar og roller. Fordi mange av oppgavene som skal utføres krever spesialkunnskap og erfaring, og hvor god nok kvalitet krever et visst volum, er det også avgjørende at man utvikler enheter og tette nettverk som er tilstrekkelig robuste og hvor en kan dra nytte av synergier mellom personer med komplementære kompetanser og oppgaver.  Det er videre behov for at UiO fremstår som en profesjonell og innflytelsesrik aktør utad når det gjelder konkurransebasert forskningsfinansiering. Overfor bl.a. Forskningsrådet, politiske myndigheter og EU skal god forskerstøtte styrke UiO som en aktiv og pågående dialogpartner. Kombinasjon av høy kvalitet i fagmiljøene og profesjonell støtte i administrasjonen skal bidra til dette.  Dette er bakgrunnen for å utvikle en ny og helhetlig modell for forskerstøtte ved UiO.  Ved UiO skal det etableres *tre felles forskerstøttekontorer*, *”+kontorer”,* med hhv. MN-, SV- og MED-fakultetene som vertskap. Her vil kapasitet og kompetanse samles på fakultetsnivå, i et tett nettverk mellom tilknyttede fakulteter, sentre og museer og deres underliggende enheter. Målet er at disse tre *+kontorene*, sammen med *overordnet koordinering og strategi- og forvaltnings-oppgaver på UiO-nivå i LOS (Ledelsen og støtteenheter)*, vil bidra til en bedre, mer helhetlig og profesjonell forskerstøtte for alle UiOs vitenskapelig ansatte. De tre foreslåtte +kontorene er:   1. **MatNat+** som skal betjene MN (vertskap) og Naturhistorisk museum (NHM) 2. **HumSam+** som skal betjene SV (vertskap), HF, UV, JUS, TF, KHM, SUM og STK 3. **MED+** som skal betjene MED (vertskap) og OD, samt samarbeidet med OUS   *+kontorene skal:*   * Styrke den fagnære kompetansen på EU, Forskningsrådet og andre finansieringskilder * Legge til rette for administrativt samarbeid på tvers, både innad, mellom +kontorene og opp mot Avdeling for fagstøtte/LOS. * Være felles læringsarena for forskningsadministrative oppgaver * Være ressurspool ved lokale topper ved de ulike enhetene * Representere robusthet mot sykdom og mobilitet * Være ressurs for nyansatte * Legge til rette for kompetanseutvikling for den enkelte forskningsadministrator   MN har allerede langt på vei etablert et slikt plusskontor gjennom EU-team som i flere år har ytt forskerstøtte til miljøene og bygget opp betydelig kompetanse og erfaring, særskilt på EU. EU-team har i noen grad samarbeidet med forskningskonsulenter ved instituttene, men kontakten har vært *ad hoc* og ikke alle enheter har hatt en dedikert forskningskonsulent.  Opprettelsen av plusskontoret tydeliggjør behovet for å etablere et tettere nettverk mellom seksjon for forskningsadminis­trasjon på fakultetet og forskningskontaktene ved instituttene inkludert NHM. Dette nettverket, FANE-MN, vil koordineres og drives fra fakultetet. Samlokalisering av økonomifunksjonen på fakultetet har samtidig styrket muligheten for samarbeid mellom forskningsadministasjon og prosjektøkonomene. |